ཙ་ཏ་པ་

སློབ་དཔོན་ཙ་ཏ་པའི（ཆོས་སློང་མཁན）ལོ་རྒྱུས་ནི།     ཡུལ་ས་དོ་ནཱ་ག་ར་པ་ཡིན།      དེའང་ཆོས་སློང་བ་ཟེར་ཏེ།      སྒྲའི་པོ་ཏི་གཅིག་རྒྱབ་ཏུ་ཁུར་ནས་དུས་རྟག་ཏུ་སློང་བ་གཅིག་ཡོད་པ་ལ་དུས་གཅིག་གི་ཚེ་ལེགས་པར་སྦྱངས་པའི་རྣལ་འབྱོར་པ་ཞིག་དང་འཕྲད་དེ།      རྣལ་འབྱོར་པ་ན་རེ།     ཁྱོད་ཅི་བྱེད་ཀྱིན་འདུག་ཟེར།     བདག་འཚོ་བའི་ཆེད་དུ་སློང་གིན་གདའ་བྱས་པས།     ཁྱོད་ཕྱི་མའི་ལམ་འདྲ་བ་མི་དགོས་སམ་གསུངས།      དེས་ལམ་ཇི་ལྟར་ཡིད་ལ་བྱ་ཞུས་པས་རྣལ་འབྱོར་པས་དགྱེས་པ་རྡོ་རྗེའི་དཀྱིལ་འཁོར་དུ་དབང་བསྐུར་ནས་གདམས་པ་ནི།    སྡིག་པ་ཐམས་ཅད་མཐོལ་ཞིང་བཤགས།   །ཉིན་མཚན་རྟག་ཏུ་བདེ་བ་བསྒོམ།   །སྔ་མ་ཅི་བྱས་ལུས་ལ་ལྟོས།   །ཕྱི་མ་ཅི་འགྱུར་སེམས་ལ་རག   །དེ་ལྟར་ཡུན་དུ་བསྒོམས་བྱས་པས།   །ཚེ་འདི་ཉིད་ལ་སངས་རྒྱས་ཐོབ།   །ཅེས་གསུངས་པས།   ཙ་ཏ་པས་དེའི་དོན་མ་གོ་ནས་བླ་མ་ལ་ཞུས་པས་སྡིག་པ་ནི་མ་རིག་པ་ཡིན་པས་དེ་ལས་འཁྲུལ་པ་སྣ་ཚོགས་འབྱུང་བ་ཡིན།    སྣང་སྲིད་ཕྱག་རྒྱ་ཆེན་པོར་རྟོགས་པའི་ལྟ་བས་སྡིག་པ་འདག་པའི་རྒྱུ་ཡིན།   ཉིན་མཚན་བདེ་བ་བསྒོམ་པ་ནི་སྙིང་རྗེ་རྒྱུན་དུ་བསྒོམས་ན་ཆོས་ཉིད་ཀྱི་བདེ་བ་རང་ལ་འཆར་བ་ཡིན།    ཚེ་སྔ་ཕྱིའི་ལས་རྣམས་ལ་མངོན་ཞེན་དུ་མ་བཟུང་ན་ཤུགས་འབྱུང་གི་སྦྱོད་པ་མཐར་ཕྱིན་པ་ཡིན།   དེ་ལྟར་རྒྱུན་དུ་བསྒོམས་ན་སེམས་ཉིད་ཀྱི་འཁྲུལ་པ་ལོག་ནས་ཚེ་འདི་ཉིད་ལ་འབྲས་བུ་སངས་རྒྱས་ཐོབ་པ་ཡིན་ཞེས་བླ་མས་གདམས་ངག་བྱིན་ཏེ།     ཙ་ཏ་པས་ཡུལ་དེ་ཝཱི་ཀོ་ཊིར་དེ་ལྟར་བསྒོམས་པས་ཕྱག་རྒྱ་ཆེན་པོའི་དངོས་གྲུབ་ཐོབ་ནས་མཚན་ཡང་ཙ་ཏ་པ་ཞེས་ཕྱོགས་ཐམས་ཅད་དུ་གྲགས་ཤིང་།     འཁོར་ལྔ་བརྒྱ་དང་ལྷན་ཅིག་མཁའ་སྤྱོད་དུ་གཤེགས་སོ།   །སློབ་དཔོན་ཙ་ཏ་པའི་རྟོགས་བརྗོད་ནི།    རྣལ་འབྱོར་པ་ཡིས་གང་མཐོང་གདམས་པ་སྟེ།   །མཐོང་བས་སྐྱེ་མེད་རྟོགས་ཕྱིར་སློབ་དཔོན་མཆོག   །བྱིས་པ་གཉིས་མེད་རྟོགས་ཕྱིར་དེ་ཐབས་ཡིན།   །དགེ་སྡིག་འབྲས་བུ་དེ་ལས་གཉིས་མེད་འབྱུང་།   །ཞེས་གསུངས་སོ།   །སློབ་དཔོན་ཙ་ཏ་པའི་རྣམ་ཐར་དང་ལོ་རྒྱུས་རྫོགས་སོ།   །